
Tisztelt Szendrő Péter elnök úr!

Ezúton szeretném benyújtani pályázatomat az Országos Tudományos Diákköri Tanács által adományozott Pro Scientia Aranyérem kitüntetésére.
Jelenleg végzős hallgatóként a Semmelweis Egyetem Általános Orvostudományi Karán tanulok, diplomámat 2019.júniusában fogom megszerezni. Egyetemi tanulmányaim mellett szakmai koordinátorként dolgozom a Semmelweis Egyetem Alumni Igazgatóságánál, immáron harmadik éve. Munkám során a felsőoktatásban egészségügyi területen tanuló diákok számára szervezek „soft skill” fejlesztő képzéseket - úgymint tanulástechnika, prezentáció készítés, nyilvános beszéd, stresszkezelés, önéletrajzírás – mely témakörök a hagyományos tanrendből jelenleg is hiányoznak. Emellett a szakmai stáb oszlopos tagjaként a szervezetnél dolgozó és önkénteskedő hallgatók betanításával és vezetésével is foglalkozom; számos belső képzést tartottam már asszertív kommunikáció és időmenedzsment témakörökben. A menedzsmenthez és képzésekhez szükséges tudásbeli és készségszintű alapokat a Láthatatlan Egyetem szervezetének tagjaként sajátítottam el, mely platformot biztosított a közösségi tevékenységek önkéntes alapú végzéséhez és az életvezetési témakörökben szervezett tréningjeivel önfejlesztésre is lehetőséget adott.
Mindemellett az orvosi szakma tudományos életében is részt vettem TDK hallgatóként, mely tevékenységet az I. sz. Sebészeti Klinika, Kíséletes Sebészeti Részlegénél végeztem Dr. Szijártó Attila habitált egyetemi docens mentorálása mellett. Ennek során megismerkedhettem a kutatások menetével és részt vehettem nagyobb fórumokon, melyek úgy vélem az előadói készségek fejlesztése mellett a prezentációt követő kritikák, viták szemléletformáló jellege miatt is kulcsfontosságúak. Tudományos eredményeim közül kiemelendő a 2018-as Semmelweis Diákköri Konferencián, ezt követően a XXXIV. Országos Tudományos Dákköri Konferencián kísérletes sebészet szekcióban elnyert I. díj, valamint a nemzetközi szintű Amerikai Magyar Orvosszövetség (HMAA) éves konferenciáján előadott angol nyelvű prezentációm. Természetesen a kutatások mellett a klinikumban is igyekeztem  gyakorlatot szerezni, így először az I.számú Sebészeti-, majd a Pszichiátriai és Pszichoterápiás Klinikán vettem részt a kórházi betegellátásban - utóbbinál Dr. Menus Ádám tanársegéd mellett az affektív- , illetve Biró Gergely klinikai szakpszichológus mentoráltjaként a pszichoterápiás osztályon. 
A végzéshez közeledve - így a szakirány meghatározásának előtérbe kerülésével, - a választásom a pszichiátria irányvonalára esett. Döntésem nem volt könnyű, ez látszik a sokszínű és számos területen végzett munkatapasztalataimból is, ám úgy gondolom, végül alaposan megfontolt és a személyiségemhez jobban passzoló verziót választottam. Tekintve, hogy már gyermekkorom óta  szerettem megérteni a dolgok működését és érdeklődésem központjában mindig is az „ember” állt, így nem is csoda, hogy az emberi test és lélek összetettsége és egyedi vonásai ennyire le tudnak kötni hosszútávon. De sokkal lényegesebb az, ami miatt a szakmám a hivatásommá vált. Az a fajta mentalitás a részemről, mely a számomra fontos értékek követésére irányul -  az emberek tiszteletére, az elfogadás és figyelem fontosságára, a közösségvállalás értelmére és fejlődés lehetőségére. Úgy gondolom a naivitást mellőzve, mégis valamiféle örök bizalommal hiszek abban, hogy ha „megfogjuk egymás kezét” – és az egyén szuverén módon is dönt az élete megváltoztatása mellett – a minőségi változás elérhető. 
AZ OTDT által adományozott Pro Scientia Aranyérem elnyerése számomra nagy megbecsülést jelent,  mert mindannak az elmúlt évek során nyújtott munkának az elismerése, melyet a felsőoktatásban tanuló hallgatók és a tudomány fejlődése érdekében végeztem. A diákként elkezdett irányvonalat a jövőben, immáron teljes kapacitással dolgozó „felnőtt” személyként is szeretném folytatni: azaz olyan kutatások és kezdeményezések résztvevője, aktív szervezője szeretnék lenni, melyek a magyarországi egészségügy és oktatás területének haladását segítenék elő. Fontos számomra a visszajelzés, így szeretném kérni az Ön és a tisztelt Bizottság szakmai pályafutásommal kapcsolatos minősítését!
Remélem, hogy tapasztalatommal, hozzáállásommal és a jelenleg meglévő készségeimmel, sikerült meggyőznöm arról, hogy alkalmas vagyok az Aranyérem elnyerésére!

